[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.8.2008

COM(2008) 529 végleges

A BIZOTTSÁG KÖZLEMÉNYE

Éves jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről

A BIZOTTSÁG KÖZLEMÉNYE

Éves jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről

Bevezetés

A csatlakozási okmány 10. jegyzőkönyvének 2. cikke szerinti rendszerről szóló 2004. április 29-i 866/2004/EK tanácsi rendelet[1] (a továbbiakban: a zöld vonalról szóló rendelet) 2004. május 1. óta van hatályban. A rendelet meghatározza azokat a feltételeket, amelyek mellett az EU-jog rendelkezéseit alkalmazni kell a személyeknek, áruknak és szolgáltatásoknak azon határvonalon keresztül történő mozgására, amely a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területek és az annak tényleges ellenőrzése alatt álló területek között húzódik.

Ez a jelentés a 2007. május 1. és 2008. április 30. közötti időszakra vonatkozik.

1. A ZÖLD VONALRÓL SZÓLÓ RENDELET MÓDOSÍTÁSAI

A Bizottság 2008. április 10-i javaslatát követően, 2008. június 16-án a Tanács a zöld vonalról szóló rendeletet módosító rendeletet fogadott el a Ciprus szigetén folyó kereskedelem további megkönnyítése érdekében[2].

A módosító rendelet, amelynek hatásait a zöld vonalról szóló jövő évi jelentés vizsgálja majd meg, általános hatállyal megszünteti a Ciprus északi részén előállított és a határvonalon keresztül értékesített mezőgazdasági termékek vámját. Ezenfelül a határvonalat átlépő személyek személyes poggyászában szállított áruk megengedett összértékét 135 EUR-ról 260 EUR-ra emeli, így ösztönözve a ciprusi török közösség gazdasági fejlődését. Az említett összeget meg nem haladó értékű, a határvonalon át a Ciprusi Köztársaság kormányának ellenőrzése alá tartozó területekre érkező áruk mentesülnek a forgalmi adó, a jövedéki adó és az egyéb vámok alól. E szabály nem érvényes a cigarettára és szeszes italokra. Végezetül, a módosítások átlátható módon szabályozzák a Ciprus északi részéről a kormány ellenőrzése alatt álló területekre érkező áruk (legfeljebb hat hónapig tartó) ideiglenes bevitelét.

2. VÉGREHAJTÁSI INTÉZKEDÉSEK

2007. május 4-én a Bizottság határozatot fogadott el egyes állati termékek Ciprus szigetén történő mozgására vonatkozó tilalmaknak a 866/2004/EK tanácsi rendelet szerinti megszüntetéséről és azon termékek mozgására vonatkozó feltételek megállapításáról. A bizottsági határozat meghatározza a méz és friss hal határvonalon keresztüli kereskedelmének feltételeit[3].

2007. szeptember 29-én a Bizottság határozatot fogadott el független növény-egészségügyi szakértők kinevezéséről, akik feladata a Ciprusi Köztársaságnak a ciprusi kormány tényleges ellenőrzésén kívül eső területein vizsgálatokat folytatni.

2007. október 18-án a Bizottság határozatot fogadott el független szakértők kinevezéséről, akik feladata vizsgálatokat végezni és mintát venni az egyes állati termékeknek a Cipruson található határvonalon történő áthaladásának lehetővé tétele érdekében. E bizottsági határozat független szakértőket nevez ki azzal a céllal, hogy halászhajók vizsgálatát folytassa le, valamint mézmintát vegyen Ciprus északi részén a méz és friss hal határvonalon keresztüli kereskedelmének lehetővé tétele érdekében[4].

3. SZEMÉLYEK ÁTKELÉSE

A zöld vonalról szóló rendelet 2. cikke szerint a Ciprusi Köztársaság „ a határvonalat átlépő minden személyt ellenőriz, hogy leküzdje a harmadik országok állampolgárainak illegális bevándorlását, továbbá felderítse és megelőzze a közbiztonságot és a közrendet fenyegető veszélyeket. Az ilyen ellenőrzéseket a [zöld] határvonalat átlépő személyek birtokában lévő járműveken és tárgyakon is elvégzi ”, míg a 3. cikk kimondja, hogy „ a Ciprusi Köztársaság biztosít hatékony őrizetet a határvonal teljes hossza mentén olyan módon, hogy eltántorítsa az embereket az (…) átkelőhelyeken végzett ellenőrzések megkerülésétől ”.

3.1. A hivatalos átkelőhelyeken való átkelés

A rendelet szilárd jogi keretet határoz meg a határvonalat az átkelőhelyeken átlépő ciprusi állampolgárok, más uniós polgárok és harmadik országok állampolgárainak szabad mozgása számára. A hozzáférhető adatok szerint 633 163 (tavaly 788 823) ciprusi görög lépett át a kormány ellenőrzése alatt álló területekről Ciprus északi részére, valamint 1 162 739 (tavaly 1 348 215) ciprusi török érkezett Ciprus északi részéről a kormány ellenőrzése alatt álló területekre a jelentéstételi időszak során[5]. Figyelemmel kísérve a Ciprusi Köztársaság büntető törvénykönyvének az ingatlanok jogellenes használatát szankcionáló (a zöld vonalról szóló múlt évi jelentésben említett) módosításainak azon hatásait, amelyeket a módosítás a ciprusi törökök átutazására gyakorolt, azt találták, hogy az átkelések száma újból stabilizálódott.

2008. április 3-án megnyílt a határvonal hatodik átkelőhelye a Nicosia óvárosában található Ledra utca/Lokmacinál. Az átkelőhelyet a hónap végéig több mint 106 500 személy – köztük több mint 41 000 egyéb uniós polgár és harmadik országok állampolgárai – vette igénybe.

A Ciprusi Köztársaság rendőrségének (a továbbiakban: CYPOL) közvetlenül az átkelőhelyeken dolgozó állományának létszáma 61-ről (2006) 54 főre (2007) csökkent, majd újra 67 főre (2008) emelkedett.

Az ellenőrzési pontok napi személyforgalmával kapcsolatosan nem érkezett jelentés komolyabb zavarkeltő eseményről. Emellett a két közösség vezetői által létrehozott technikai bizottságok egyikében (Gazdasági és kereskedelmi ügyek bizottsága) 2008. március 21-én született megállapodás értelmében már a Ciprus északi részén bérelt autók is átléphetnek a határvonalon a kormány ellenőrzése alatt álló területekre.

3.2. A zöld vonalon keresztüli illegális migráció

Továbbra is komoly aggodalmakra ad okot a határvonalat illegálisan átlépő harmadik országbeli állampolgárok száma. A Ciprusi Köztársaság hatóságai által továbbított adatok szerint a jelentéstételi időszakban észlelt (illetve letartóztatott) összes illegális bevándorló száma a mindenkori legmagasabb értéket elérve több mint megkétszereződött (2 919-ről 5 844 főre emelkedett).

A CYPOL jelentése szerint ebből az 5 844 főből 5 710 illegális bevándorló a határvonalon, 128 fő az Egyesült Királyság keleti támaszponti területén[6] keresztül, és a további mindössze 6 fő közvetlenül érkezett a kormány ellenőrzése alatt álló területekre. A CYPOL az illegális bevándorlók származási országai közül a következő fontosabbakat említette meg: Szíria (37 %), Ciszjordánia (16 %) és Irán (9 %). Az illegálisan érkező harmadik országbeli állampolgárok jelentős része később menedékjogot kér (5 844 főből 3 470)[7].

A CYPOL a következők alapján vizsgálta meg a kormány ellenőrzése alatt álló területekre való belépés útvonalát:

- okmányok – a CYPOL adatai azt mutatják, hogy a jelentések alapján a kormány ellenőrzése alatt álló területekre a határvonalon keresztül érkező illegális bevándorlók (5 710 főből 2 683) 47 %-ának útlevelében török vagy ciprusi török be- vagy kiléptetőbélyegző-lenyomat van (33 %, illetve 13 %), vagy Törökország által kibocsátott, Ciprus északi részére is érvényes vízum (1 %), vagy pedig az Észak-ciprusi Török Köztársaság vízuma vagy tartózkodási engedélye (0,2 %) szerepelt[8];

- a bevándorlók nyilatkozatai, a náluk talált és őket Ciprus északi részéhez vagy Törökországhoz kötő tárgyak, valamint a származási országon alapuló feltételezés;

- további tényező a közvetlen kompösszeköttetés a szíriai Latakia és a Ciprus északi részén található Famagusta között. A Ciprusi Köztársaság hatóságaitól kapott tájékoztatás szerint 560 olyan illegális bevándorlót (főképpen Irakból érkező palesztint) azonosítottak, akik ezt a közvetlen kompösszeköttetést vették igénybe, és elkerülték a Törökországon való átutazást; sajtóközlemények szintén gyakran számolnak be illegális bevándorlókat szállító kishajók elfogásáról.

A Ciprusi Köztársaság hatóságai szerint a határvonal illegális bevándorlás szempontjából legsebezhetőbb szakasza a keleti támaszponti területen található rész. A keleti támaszponti terület rendőrsége, vámügyi és bevándorlási osztálya és az Egyesült Királyság katonai erői együttesen küzdenek az illegális bevándorlás ellen. A keleti támaszponti terület vámügyi és bevándorlási osztálya 10 új tisztviselőt vett fel, a határvonalnál szolgálatot teljesítő műveleti csoportok száma 3-ról 5-re emelkedett, sor került kiegészítő vámügyi képzésekre és a képzések ellenőrzésére, különféle technikai eszközöket szereztek be, valamint a keleti támaszponti terület hatóságai a jó együttműködés fenntartása keretében továbbra is megosztják titkosszolgálati értesüléseiket a ciprusi török közösséggel. Ez utóbbitól származó információ szerint 4 234 harmadik országbeli állampolgár esetében tagadták meg a Ciprus északi részére történő belépést 2007-ben, és további 1 030-tól 2008 első négy hónapjában; 244 illegális bevándorlót vettek őrizetbe 2007-ben, valamint 150-et 2008 első négy hónapjában; 1 155 személyt toloncoltak ki (Törökországon keresztül) 2007-ben, és további 488-at 2008 első négy hónapjában.

A Bizottság továbbra is építő jellegű párbeszédet folytat munkaszinten a Ciprusi Köztársaság illetékes hatóságaival és a keleti támaszponti terület igazgatási szerveivel. Számos olyan találkozóra került sor, amelyek különösen a határvonalon keresztül érkező illegális bevándorlás problémájára összpontosítottak és lehetőséget kínáltak a közeljövőben hozandó intézkedések megvitatására. Ennek okán a Ciprusi Köztársaság képviselői tájékoztatták a Bizottságot a jelentéstételi időszakban hozott intézkedésekről. Az említett intézkedések felölelik a helyi rendőrállomások és a rendőr-főkapitányság idegenrendészeti és bevándorlási osztálya személyzetének[9] és egy helikopternek[10] a határvonal felügyeletére szolgáló igénybevételét.

A határvonal ellenőrzését illetően a jelentéstételi időszakban a Ciprusi Köztársaság továbbra is tartózkodott minden olyan intézkedés meghozatalától, amely esetlegesen ahhoz vezethetne, hogy a határvonal külső határnak tűnjön. A ciprusi török közösséggel nem került sor információcserére.

Mivel az illegális bevándorlók magas száma aggodalomra ad okot, a Bizottság szerint jelentősen tovább kell erősíteni a határvonal átkelőhelyek közötti ellenőrzését, amelyet a Ciprusi Köztársaság a zöld vonalról szóló rendelet 3. cikke szerint, a keleti támaszponti terület igazgatási szervei pedig a zöld vonalról szóló rendelet 2. cikkének (5) bekezdése alapján végeznek. A Bizottság javasolja, hogy különösen a Ciprusi Köztársaság hatóságai tegyenek haladéktalanul konkrét lépéseket a zöld vonalról szóló rendeletben foglalt határellenőrzési kötelezettségük teljesítése, valamint Ciprusnak a schengeni térségben való jövőbeni részvétele érdekében. Bár a zöld vonal nem képez külső határt, a Ciprusi Köztársaság köteles hatékonyan eleget tenni ellenőrzési kötelezettségeinek a határvonalnak a kormány ellenőrzése alatt álló részén, miközben a lehető legkisebb mértékben akadályozza a két közösség közötti kapcsolatokat.

4. ÁRUK ÁTHALADÁSA

4.1. A kereskedelem értéke

Az 1480/2004/EK bizottsági rendelet[11] 8. cikke értelmében a Török Ciprióta Kereskedelmi Kamara (a továbbiakban: TCKK) havonta közli a Bizottsággal azon áruk típusát, mennyiségét és értékét, amelyekre kísérőokmányokat állított ki.

A Ciprusi Köztársaság hatóságai a Bizottság számára havonta készített jelentésükben szintén közölték azon áruk típusát, mennyiségét és értékét, amelyek áthaladtak a határvonalon. Az említett jelentések azon árukat foglalták magukban, amelyek a keleti támaszponti terület fennhatósága alá tartozó Pergamos és Strovilia átkelőhelyeken keresztül léptek be a kormány ellenőrzése alatt álló területekre.

A TCKK jelentései szerint 5 471 461 EUR összeget tett ki azon áruk teljes értéke, amelyekre a jelentéstételi időszakban kísérőokmányokat állítottak ki, míg a ténylegesen forgalomba hozott áruk értéke körülbelül 4 473 408 EUR volt[12].

Az előző jelentéstételi időszakkal összevetve a számadatok újfent azt mutatják, hogy a határvonalon átlépő áruk összértéke növekedett. A Ciprusi Köztársaság hatóságai által benyújtott jelentések szerint a határvonalat ténylegesen átlépő áruk kereskedelmi összértéke csaknem harmadával nőtt, és az előző jelentéstételi időszakban elért 3 380 805 EUR összeggel szemben körülbelül 4 473 408 EUR-ra rúgott. Meg kell azonban jegyezni, hogy a kereskedelem összértékének közel 30 %-át a burgonyakereskedelem tette ki, amely egyidejűleg a zöld vonalat átlépő kereskedelem terén bekövetkezett növekedés fő okozója is[13].

A határvonalat 2008 januárjában több mint 700 000 EUR értékű áru lépte át. A zöld vonalról szóló rendelet hatálybalépése óta ez volt a legmagasabb jelentett érték. Fő összetevője a körülbelül 350 000 EUR értékű ciprusi török burgonya volt.

Noha nem tartozik a zöld vonalról szóló rendelet hatálya alá, érdemes megjegyezni, hogy a Ciprusi Kereskedelmi és Iparkamarától származó számadatok szerint a kormány ellenőrzése alatt álló területekről Ciprus északi részére irányuló kereskedelem a jelentéstételi időszakban 1 015 340 EUR értéket (ebből 2008. február és április között 626 533 EUR-t) tett ki az előző időszakban elért 1 027 688 EUR értékkel szemben. A kormány ellenőrzése alatt álló területekről Ciprus északi részére irányuló kereskedelem mértéke tehát körülbelül ugyanannyi maradt, de még mindig kevesebb mint egynegyedét teszi ki az ezzel ellentétes irányú kereskedelemnek[14].

A ciprusi török közösség olyan kereskedelmi rendszert alkalmaz, amely elvileg tükrözi a zöld vonalról szóló rendeletben foglalt korlátozásokat. A zöld vonalról szóló rendelet 6. cikkének (1) bekezdését például abban az értelemben tükrözi, hogy a határvonalat a kormány ellenőrzése alatt álló területek felől Ciprus északi része felé átlépő személyek személyes poggyászában lévő áruk mentesülnek a forgalmi adó, a jövedéki adó és az egyéb vámok alól, feltéve hogy nincs kereskedelmi jellegük, és teljes értékük nem haladja meg a 135 EUR-t. Ezt az intézkedést nem mindig következetesen tartják be. 2007 őszén például, a kormány ellenőrzése alatt álló területeken vásárló ciprusi törököknek komoly problémái támadtak, amikor a határvonalon át akarták vinni az általuk vásárolt árukat, valamint a ciprusi török burgonyatermesztők számára nagyrészt megtiltották, hogy a ciprusi görög kereskedőktől vásárolt vetőburgonyát hazaszállítsák.

4.2. Áruk típusa

A forgalmazott áruk típusaira vonatkozó számadatok azt mutatják, hogy új termékek csak korlátozott számban léptek be a határvonalon keresztül a kormány ellenőrzése alatt álló területekre. Az előző jelentéstételi időszakhoz hasonlóan a zöldségek, faipari termékek és bútorok képezték a forgalmazott termékek fő csoportjait [15].

A jelentéstételi időszakban a határvonalon áthaladó kereskedelem három kivétellel kizárólag a szigeten belüli kereskedelmet szolgálta. 2007 májusában két szállítmány réz- és alumíniumhulladékot vittek át a határvonalon, majd szállítottak el hajóval az Egyesült Királyságba, valamint 2008 februárjának elején egy kis szállítmány citrusfélét vittek át a határvonalon és szállítottak tovább repülővel Németországba, hogy egy kereskedelmi vásáron kiállítsák. A Cyprus Delights (cukrásztermékek) 2005. decemberi és az alumíniumhulladékok 2007. áprilisi szállítmányát követően ezek voltak a kizárólagos ismert olyan esetek, amikor áruk átlépték a határvonalat, majd ezt követően másik tagállamokkal kötött, közösségen belüli ügylet tárgyát képezték. Mindazonáltal vélelmezik, hogy az eredetileg ciprusi fogyasztásra szánt ciprusi török burgonya egy részét a kormány ellenőrzése alatt álló területeken átcsomagolták és külföldön értékesítették.

4.3. Szabálytalanságok

2007 májusa óta tíz olyan szabálytalanságot jelentettek, amikor áruk nem léphették át a határvonalat. Az átlépés megtagadásának okai közé tartozott például, hogy a szállító megtagadta a megfelelő vámok megfizetését, a termékek nem feleltek meg az árumegjelölési feltételeknek, egyes zöldségfélék emberi fogyasztásra alkalmatlanok voltak, valamint hogy nem mutatták be az előírt kísérőokmányokat.

A közvetlenül a határvonalnál előforduló, említett szabálytalanságokon túl a Bizottság által kinevezett növény-egészségügyi szakértők uniós eredetű vetőburgonyára szóló hamisított növényútleveleket is találtak. Ezt követően az e vetőburgonya felhasználásával termesztett összes burgonya kereskedelmét megtiltották az európai fogyasztók védelme érdekében.

4.4. Kedvező fejlemények az áruk mozgása területén

Meg kell említeni a jelentéstételi időszak néhány olyan kedvező fejleményét, amelyek fokozatosan megszüntettek bizonyos, a határvonalon keresztüli kereskedelmet korábban korlátozó akadályokat. E fejlemények a következők:

- A három kamarával (Ciprusi Kereskedelmi és Iparkamara – CKIK, a TCKK és a Ciprusi Török Iparkamara – CTIK) tartott kerekasztal-megbeszélések továbbfolytatása.

- A ciprusi török és ciprusi görög termelőkből álló Ciprusi Termelők Hálózata – amelynek célja az együttműködés erősítése, technikai segítségnyújtás, képzések szervezése, valamint tanácsadás a zöld vonalon keresztüli kereskedelem korlátainak enyhítése érdekében – a határvonal mindkét oldalán szemináriumokat tartott, mindkét közösségre kiterjedő felmérést kezdeményezett, interaktív internetes oldal kialakítását tervezi, és különféle termékszegmensekben szervezett vállalkozások közötti közvetlen találkozókat szervezett. E projekt, amelyet az (Egyesült Államok által finanszírozott) UNDP-ACT finanszíroz, a részt vevő kamarák (CKIK, TCKK és CTIK) közötti együttműködés erősítését is célozza.

- A korábbi jelentéstételi időszakokban nehézségek merültek fel az áruk ideiglenes áthaladását illetően. Ezeket a nehézségeket a zöld vonalról szóló rendelet megfelelő módosításaival hidalják majd át[16].

- Korábban ciprusi török kereskedők néhány esetben panaszt nyújtottak be a Bizottsághoz a határvonalon átlépő áruk vámkezelésének késedelme miatt, elsősorban burgonyaszállítmányokkal kapcsolatban. A Ciprusi Köztársaság által végrehajtott intézkedések folytán ezeket a panaszokat orvosolták.

- 2007 szeptemberétől kezdődően a kormány ellenőrzése alatt álló területeken (csak) fogyasztásra szánt, több mint 2 878 tonna tömegű és 1 318 480 EUR értékű burgonya haladt át komolyabb akadály nélkül a határvonalon. A keleti támaszponti terület szervei és a Ciprusi Köztársaság hatóságai közösen határozták meg az előírt növény-egészségügyi ellenőrzések elvégzése gyakorlati megvalósításának módját. A jelek szerint ez kielégítően működik.

4.5. Az áruk mozgásával kapcsolatosan továbbra is fennálló akadályok és nehézségek

Az említett kedvező fejlemények ellenére továbbra is számos akadály áll a zöld vonalon keresztüli kereskedelem útjában.

A ciprusi török haszongépjárművek és különösen a teherautók és autóbuszok még mindig nem közlekedhetnek szabadon a szigeten. A Ciprusi Köztársaság nem fogadja el a ciprusi török közösség által haszongépjárművekre kiadott forgalmi engedélyeket[17], és a hivatásos járművezetői engedélyeket[18] sem (noha a személygépkocsikra kiadott forgalmi engedélyeket elfogadja). A kormány jogszabályjavaslatot terjesztett elő annak érdekében, hogy a ciprusi török hivatásos járművezetői engedélyekre vonatkozó korlátozások enyhítésével megkönnyítse a ciprusi török teherautókkal a határvonalon keresztül történő áruszállítást. A ciprusi görög teherautó-vezetők szervezetének tiltakozását követően sem a korábbi, sem a jelenlegi jogalkotási időszakban nem döntötte el a parlament ezt a (még mindig függőben lévő) kérdést. Mindazonáltal a forgalmi engedélyek tekintetében a kormány javasolta, hogy engedélyezzék egy ciprusi török nem kormányzati szervnek (KAR-IS), hogy saját nevében bocsáthassa ki ezeket az engedélyeket. Ezt a javaslatot a ciprusi török közösség nem fogadta el. Nem fogadta el továbbá a kormány által (a CKIK-val együttműködésben) kidolgozott azon külön javaslatot sem, amelynek célja segíteni a ciprusi török teherautó- és buszvezetőket a rendes forgalmi engedélyek megszerzésében. Ha a mindkét oldal több rugalmasságot tanúsítana, az a két közösség között a határvonalon keresztül folytatott gazdasági együttműködés javulását eredményezné.

Ciprusi török kereskedők továbbra is beszámolnak nehézségekről, amelyekkel akkor szembesülnek, amikor termékeiket a kormány ellenőrzése alatt álló területek áruházainak polcaira szeretnék eljuttatni, vagy ha a e területek sajtótermékeiben áruikat és szolgáltatásaikat kívánják reklámozni. E tekintetben meg kell említeni, hogy a ciprusi török részvétel a Ciprusi Nemzetközi Kereskedelmi Vásáron egyre csökken: 2005-ben még 53 ciprusi török kereskedő vett rajta részt, 2006-ban 16, tavaly pedig már csak három. Idén a ciprusi törökök már egyáltalán nem képviseltették magukat.

Végezetül, a határvonalon keresztüli árucsempészet továbbra is igen elterjedt. Különösen nehéz ellenőrizni a (részben a keleti támaszponti területen és részben Ciprus északi részén elhelyezkedő) Pergamos falujában és környékén a helyi lakosok és gazdák által használt, valamint az (ütközőzónában lévő) Pyla falu ciprusi török lakosságának hagyományos ellátására szolgáló számos nem hivatalos „átkelőhelyet” (lásd a zöld vonalról szóló rendelet 4. cikkének (10) bekezdését). Az árucsempészet problémája rávilágít annak szükségességére, hogy a Ciprusi Köztársaság kormányának hatékonyan kell a határvonalat felügyelnie, valamint hogy a keleti támaszponti területek szerveinek szigorúan kell ellenőrizniük azon áruk fajtáját és mennyiségét, amelyeket Pyla ciprusi török lakosságának ellátására szánnak.

4.6. A kereskedelem megkönnyítése

Az alábbi intézkedések születtek bizonyos termékek kereskedelmének megkönnyítése érdekében:

Burgonya

2008 januárjában a Bizottság a TCKK-val közösen szemináriumot szervezett azzal a céllal, hogy felhívja a ciprusi török kereskedők figyelmét a burgonyának a zöld vonalon keresztüli kereskedelemben kötelezővé tett nyilvántartásba vételére.

A burgonya nem képezi vámtarifa tárgyát, azonban mindegyik teherautónak növény-egészségügyi vizsgálati jelentéssel kell rendelkeznie, amelyet az 1480/2004/EK bizottsági rendelet III. mellékletével összhangban független növény-egészségügyi szakértők adnak ki[19]. A határvonalon keresztüli burgonyakereskedelem megkönnyítése érdekében a Bizottság a fő betakarítási időszakban (április közepétől június közepéig) gondoskodott e szakértők folyamatos jelenlétéről. A többi időszakot illetően biztosították, hogy a szakértők néhány munkanapon belül rendelkezésre álljanak (ez idáig a növény-egészségügyi szakértő jelenlétére irányuló ciprusi török kérelmeket minden esetben teljesítették).

Az említett szolgáltatásra irányuló ezen igényre tekintettel a Bizottság további független növény-egészségügyi szakértőket nevezett ki.

Citrusfélék

Citrusfélékből álló kis szállítmány haladt át a határvonalon 2008 februárjának elején, amelyet egy németországi vásárra vittek kiállítani. A Bizottság által kinevezett független tagállami szakértők 2007 őszén megint elvégezték a betakarítás előtti éves ellenőrzést, és megerősítették a korábbi ellenőrzések kedvező eredményeit.

Méz és hal

Amint fentebb már említésre került, a Bizottság 2007. május 4-én határozatot fogadott el az egyes állati termékek Ciprus szigetén történő mozgására vonatkozó tilalmaknak a 866/2004/EK tanácsi rendelet szerinti megszüntetéséről, valamint a friss hal és méz zöld vonalon keresztüli mozgására vonatkozó feltételek megállapításáról[20].

A Bizottság független szakértőket nevezett ki a tagállamokból, akik a bizottsági határozat I. és II. mellékletének megfelelően ciprusi török halászhajókat ellenőriztek, valamint a termelési láncból mézmintát vettek, amelyeket ezután az EU szaklaboratóriumaiban megvizsgáltak.

5. KÖVETKEZTETÉSEK

A zöld vonalról szóló rendelet továbbra is szilárd jogi keretet nyújt azon ciprusi állampolgárok és más uniós polgárok szabad mozgásához, akik naponta átlépik a határvonalat az átkelőhelyeken. A Nicosia óvárosában található Ledra utca/Lokmacinál lévő új gyalogos határátkelő megnyitása még inkább megkönnyíti a két közösség közötti személyes kapcsolattartást.

Mindazonáltal továbbra is komoly aggodalomra ad okot a határvonalat illegálisan átlépő harmadik országbeli állampolgárok száma. A jelentéstételi időszakban az észlelt (illetve letartóztatott) összes illegális bevándorló száma a mindenkori legmagasabb értéket elérve megkétszereződött. A Bizottság véleménye szerint haladéktalanul tovább kell erősíteni a Ciprusi Köztársaság és a keleti támaszponti területek szervei által az átkelőhelyek közötti határvonalon végzett ellenőrzést. Mindazonáltal a Ciprusi Köztársaság minden olyan intézkedés meghozatalától tartózkodik, amely esetlegesen ahhoz vezethetne, hogy a határvonal külső határnak tűnjön.

Az előző jelentéstételi időszakkal összevetve a közölt számadatok megint azt mutatják, hogy a határvonalon átlépő áruk összértéke növekedett. A Ciprusi Köztársaság hatóságai által benyújtott jelentések szerint a határvonalat ténylegesen átlépő áruk kereskedelmi összértéke csaknem a harmadával nőtt, és az előző jelentéstételi időszakban elért 3 380 805 EUR összeggel szemben körülbelül 4 473 408 EUR-ra rúgott. Meg kell azonban jegyezni, hogy ennek közel 30 %-át a burgonyakereskedelem tette ki.

A zöld vonalon keresztüli kereskedelem mértéke összességében meglehetősen alacsony, nem kevéssé a rendelet szintén korlátozott alkalmazási köre következtében. A jelenlegi jelentéstételi időszakban nagyon kevés új terméket vezettek be. Kizárólag három esetben került sor arra, hogy áruk átlépték a határvonalat, majd ezt követően egy másik tagállammal való, közösségen belüli ügylet tárgyát képezték.

Az áruk mozgása tekintetében észlelhetően kedvező fejleményekre került sor. Ennek ellenére számos bejelentett eset erősíti meg, hogy még mindig sok akadály áll a zöld vonalon keresztüli kereskedelem további fejlődésének útjában. Ciprusi török haszongépjárművek és különösen a teherautók és autóbuszok még mindig nem közlekedhetnek szabadon a szigeten, mivel a kompromisszumos megoldásokat hol az egyik, hol a másik közösség utasítja el vagy késlelteti. Emellett ciprusi török kereskedők továbbra is beszámolnak nehézségekről, amelyekkel akkor szembesülnek, amikor termékeiket a kormány ellenőrzése alatt álló területek áruházainak polcaira szeretnék eljuttatni, vagy ha e területek sajtótermékeiben áruikat és szolgáltatásaikat kívánják reklámozni. Végezetül úgy tűnik, hogy a határvonalon keresztüli árucsempészet továbbra is igen elterjedt.

A Bizottság különböző intézkedéseket hozott a határvonalon keresztüli kereskedelem megkönnyítése érdekében, különösen a burgonya, citrusfélék, méz és hal kereskedelme tekintetében.

Az átfogó következtetés szerint a zöld vonalról szóló rendelet továbbra is működőképes alapot képez, amely lehetővé teszi a személyek és áruk belépését a Ciprusi Köztársaság kormányának ellenőrzése alatt álló területekre. A Bizottság továbbra is figyelemmel kíséri a rendelet végrehajtását.

[1] HL L 161., 2004.4.30., 128. o. A legutóbb az 587/2008/EK tanácsi rendelettel (HL L 163., 2008.6.24., 1. o.) módosított rendelet.

[2] HL L 163., 2008.6.24., 1. o. A Tanács 587/2008/EK rendelete (2008. június 16.) a csatlakozási okmány 10. jegyzőkönyvének 2. cikke szerinti rendszerről szóló 866/2004/EK rendeletnek a Cipruson lévő zöld vonalat átlépő árukra, szolgáltatásokra és személyekre vonatkozó szabályok tekintetében történő módosításáról.

[3] A Bizottság 2007. május 4-i 2007/330/EK határozata (HL L 123., 2007.5.12., 30. o.).

[4] A Bizottság 2007. október 18-i C(2007)4666 határozata.

[5] A Ciprusi Köztársaság hatóságainak tájékoztatása szerint nem vezetnek nyilvántartást a kormány ellenőrzése alatt álló területekre visszatérő ciprusi görögökről, sem pedig a Ciprus északi részére visszatérő ciprusi törökökről (lásd a VII. mellékletet). E számadatok nem terjednek ki azonban az Egyesült Királyság keleti támaszponti területének fennhatósága alá tartozó Pergamosnál és Stroviliánál lévő átkelőhelyeken átutazó személyekre.

[6] A továbbiakban: a keleti támaszponti terület.

[7] Lásd a VI. mellékletet.

[8] Lásd a VI. és VIII. mellékletet.

[9] Összesen legalább napi 110 munkaórát vettek igénybe a határvonal átkelőhelyek közötti járőrözésére (ezt 241 tisztviselő, köztük helyi rendőrök teljesítették). Ez nem tűnik magasabbnak az előző jelentési időszakhoz képest.

[10] A jelentési időszakban egy helikopter összesen 90 órányi őrjáratot végzett a határvonal felett.

[11] A Bizottság 2004. augusztus 10-i 1480/2004/EK rendelete (HL L 272., 2004.8.20., 3. o.).

[12] Lásd az I., II. és III. mellékletet.

[13] Lásd a 4.4. pontot.

[14] A hitelkártyás fizetésekre vonatkozó statisztikák arra engednek azonban következtetni, hogy a ciprusi törökök több millió eurót költöttek el a kormány ellenőrzése alatt álló területek élelmiszer-áruházaiban és egyéb üzleteiben.

[15] Lásd a IV. és V. mellékletet.

[16] Lásd a 2. pontot.

[17] A 3,5 tonnát meghaladó maximális bruttó tömegű valamennyi ciprusi török tehergépjármű esetében.

[18] A legalább 7,5 tonna maximális bruttó tömegű valamennyi ciprusi török tehergépjármű esetében.

[19] A Bizottság 2004. augusztus 10-i 1480/2004/EK rendelete (HL L 272., 2004.8.20., 3. o.).

[20] A Bizottság 2007. május 4-i 2007/330/EK határozata (HL L 123., 2007.5.12., 30. o.).